钦定古今图书集成/明伦汇编/官常典/第479卷 > 韩贤
## 钦定古今图书集成/明伦汇编/官常典/第479卷 > 韩贤

按《北齐书》本传：“贤字普贤，广宁石门人也。壮健有武
用。初随葛荣作逆，荣破，随例至并州，尔朱荣擢充左
右。荣妻子北走，世隆等立魏长广王晔为主，除贤镇
远将军、屯骑校尉。先是，世隆等攻建州及石城，贤并
有战功。尔朱度律用为帐内都督，封汾阳县伯，邑四
百户。普泰初，除前将军、广州刺史。属高祖起义，度律”
以贤素为高祖所知，恐其有变，遣使征之。贤不愿应
召，乃密遣群蛮，多举烽火，有如寇难将至，使者遂为
启，得停。贤仍潜追使人通诚于高祖。高祖入洛，尔朱
官爵，例皆削除，以贤远送诚款，令其复旧。太昌初，累
迁中军将军、光禄大夫，出为建州刺史。武帝西入，转
行荆州事。天平初，为洛州刺史。民韩木兰等率土民
作逆，贤击破之，亲自按检，欲收甲仗。有一贼窘迫，藏
于死尸之间，见贤将至，忽起斫之，断其胫而卒。贤虽
武将，性和直，不甚贪暴，所历虽无善政，不为吏民所
苦。昔汉明帝时，西域以白马负佛经送洛，因立“白马
寺，其经函传在此寺，形制淳朴，世以为古物，历代藏
宝。贤无故斫破之，未”几而死。论者或为贤，因此致祸。
赠侍中、持节、《定营安平》四州军事、大将军、尚书令、司
空公、定州刺史。子裔嗣。